गुवाहाटी , 5 अक्ट'बर : भारत हादतनि फुटबल गेलेमुखौ मुलुगनि फोथाराव लांनायनि थांखिजों जरखायै खुंनाय इन्डियान सुपार लीग ( आइएसएल ) नि गेलेनायखौ थांनाय माखासे बोसोरनिफ्राय हादतनि गुबुन गुबुन गेलेग्रा फोथाराव फारियै खुंबोदों । फैगौ सिजननि इन्डियान सुपार लीगनि मेचखौ देरहानो थांखिजों नर्थ इष्ट इउनाइटेड एफसिआ बे समाव मिजिंथिजानाय गोखों गेलेगिरिफोरखौ हान्जायाव गोरोबथानि गेजेरजों लाबोनाय जादों । थांनाय बावैसो साननि सिगां मावरिसियान आरो परटुगालनि गेलेगिरिखौ नर्थ इष्ट इउनाइटेड एफसिआ हान्जायाव गेलेनो लाबोनायनि उनावनो मैया अष्ट्रेलियानि डिफेन्डार डेलान फक्सखौ हान्जायाव गोरोबथानि गेजेरजों लाबोनाय खौरांखौ मिथिनो मोन्दों । सुलुंनि बायदिब्ला थांनाय सिजननि आइ लीगआव डिफेन्डार डेलान फक्सआ सेन्ट्रल कस्ट मारिनार्स हान्जाजों गेलेदोंमोन । लाइमोन डिफेन्डारनि भारतयाव 7 बोसोरसिम गेलेनाय रोंगौथि आरो गोख्रोंथिखौ नुनानै नर्थ इष्ट इउनाइटेड एफसिआ बोसोरसेनि थाखार बादायलायनायाव अष्ट्रेलियानि लाइमोन गेलेगिरिया साबसिन गेलेगिरि बान्थाखौ आजावनो हाबोदोंमोन । नर्थ इष्ट इउनाइटेड एफसिनि मावफुं बिथोनगिरि प्रिया रुनसालआ बुङोदि , डेलान फक्सआ आइ लीगआव गावखौनो गोख्रों गेलेगिरि महरै दिन्थिनो हादों आरो बेनि गेलेनायजों हान्जाया फैगौ सिजननि आइएसएलआव गोख्रोंसिन गेलेनो हागोनखौबो मिजिंथि लाखिदों । गुबुन फारसेथिं अष्ट्रेलियानि डिफेन्डारआ भारतनि आइएसएलआव इउनाइटेड एफसिजों गेलेनो थाखाय गोरोबथा जानायखौ जोबोर गोजोन्नाय फोरमायदों आरो गावनि गेलेनायखौ थाबैनो हान्जाजों जागायजेनगोन होन्ना बाथ्रा होयो । लोगोसे इउनाइटेड एफसिनि गाहाय कचनि दैदेननायाव गेलेनो खाबु मोनगोनखौ गावनि खाफाल गोनां होन्नानैबो फोरमायदों । 
आइएसएलनि थाखाय नर्थ इष्ट इउनाइटेड एफसिआ अष्ट्रेलियानि डिफेन्डार डेलान फक्सजों रादाय खाबाय